Danotė Mokienė

**Danutė Mukienė** (gėmus 1957 m. lėipas 28 d. Sriauptūs, Lėnkėmu apīlinkė, Skouda rajuons) ī Žemaitėjės žornalėstė, redaktuorė, knīgu leidiejė, poetė, moziejėninkė.

## Gīvenėms
1975 m. bėngė Skouda rajuona Lėnkėmu vėdorėnė muokīkla, 1984 m. – Vėlniaus onėversėteta Istuorėjės fakolteta žornalėstėkas specēlībė.

1975 m. bova Skouda rajuona laikraštė „Mūsų žodis“ korespondėntė. 1977 m. perėjė i Skouda rajuona vėitinė radėjė laidū redakcėjė ė lėgė 1984 m. tenās dėrba kap redaktuorė. 1984 m. grīžus i Skouda rajuona laikraštė „Mūsų žodis“ redakcėjė, ana vaduovava Gromatu skīriou. 1991 m. sīkiom so kėtās atkūrė laikrašti „Palanga“, dėrba anuo Gromatu skīriaus vediejė, vuo 1992–1993 m. kap redaktuorė. 1991 m. tepuogė pradiejė redagoutė Žemaitiu koltūras draugėjės laikrašti „A mon sakā?“ (pėrmāsis laikraštis žemaitėškā). 1993 m. tasā leidėnīs palėka Žemaitiu koltūras draugėjės ė Žemaitiu akademėjės žornalo „Žemaičių žemė“. D. Mokienė redagava ė leida ton žornala 1993–2016 m. 1993 m. ana dėrba ė Kretinguo leista laikraštė „Pajūrio naujienos“ redakcėjuo. 1993 m. Palonguos miesta Kultūras ė švėitėma skīriaus vediejė pavadoutuojė kultūrā, 1996–2004 m. Žemaitiu koltūras draugėjės ėnfuormacėnė koltūras cėntra Vėlniou vaduovė, nug 1999 m. – Lietovuos dailės moziejė Skaitmenėniu leidėniū cėntra vediejė, nug 2004 m. – Regėjuonu koltūrėniu ėnėcētīvu cėntra prezėdioma pėrmėninkė, 2009–2010 m. – VU Žornalėstėkas instėtota lektuorė. 2009–2020 m. – Lietovuos nacēnalėnė dailės moziejė fėlėjala Lietovuos mozieju ėnfuormacėjės, skaitmenėnėma ė LIMIS cėntra vediejė. 2005–2019 m. – „Lietovuos dailės moziejė metraštė“ sodarītuojė.

D. Mokienė ī Lietovuos mozieju portala, daugelė kėtū mozieju internetėniu leidėniū pruojektu vaduovė ė kūriejė.

Daugelė straipsniu Žemaitėjės koltūras, moziejūs kieravuojama koltūras pavelda skaitmenėnėma, alektruonėnės leidības klausėmās autuorė.

Kningu aplė Žemaitėjės istuorėjė, koltūra, leidamu lietovėškā ė žemaitėškā, sodarītuojė, bėndrāutuorė, redaktuorė, dėzainerė, puortegrapė, leidiejė. 1992–2020 m. sodarė, redagava ėr ėšleida vėršom 50 kningu, infuormacėniu leidėniū. Paskelbė eilieraštiu.

Dokra: Luoreta Songālienė.

## Bėbliograpėjė

* *Skuodo rajono laikraščio istorija*, 1984 m.
* *Polonezų kelias. Gyvenimas, kurio nepakartosi*, 2015 m.
* *The Path of Polonaises. The Inimitable Life of Mykolas Kleopas Oginskis*, 2015 m.
* *Kretingos Egidijaus Radžiaus teatras*, 2017 m.
* *Knyga: Danutė Ramonaitė-Mukienė. „Telšių Žemaitės dramos teatras“. Vilnius, 2019. (Autorė, leidėja).*

## Nagradā

* 2005 m. Lietovuos Vīriausībės pačestnos raštos.
* 2006 m. Lietovuos koltūras mėnėsterėjės premėjė.
* 2014 m. apduovenuota Vīriausībės Padiekas rašto ož indieli i Lietovuos koltūras pavelda kieravuojėma ė moziejėninkīstės plietėma.
* 2015 m. apduovenuota Žemaitiu šlouvies žvāzdė.
* 2019 m. apduovenuota Žemaitėjės jobėlėjėniu metu žėnklo.
* 2021 m. apduovenuota koltūras mėnėsterėjės pačestno rašto ož nūpelnus koltūrā.
* 2022 m. apduovenuota Vīriausībės vaduovės pačestno rašo ož nūpelnus koltūrā.
* 2023 m. Gabrielės Petkevėčaitės-Bėtės atmėnėma medalis „Tarnaukiat Lietovā“.

## Šaltenē

Kateguorėjė:Lietovuos puoetā
Kateguorėjė:Žemaitėjės žmuonis